ઉદાહરણ પ્રમાણે ઓડ માથાફોડ, ચાંગાના સૌ નાગા. આ ઉપરાંત કેટલાંક માથાભારે ગણાતાં અન્ય ગામો વિશે પણ આવી જ કહેવતો મળે છે, જેમ કે નાવલીમાં કદી ન્યા નહિ, ને નાપા લે એનું આપે નહિ, ચુણેલ, ચકલાસી ને ચાંગા નામ દે તો એમના ભાંગે ટાંગા. આણંદ તાલુકાના લીંગડા ગામના લોકોને અનુલક્ષીને પણ આવી કહેવત પ્રચલિત થઈ છે લાવ કટારી લીંગડે જાઉં અર્થાત્ લીંગડા ગામે જવું હોય તો સ્વબચાવ માટે સાથે કટારી લઈને જવું સલાહભર્યું છે! કપડવંજ, ખંભાત, કઠલાલ, મહુધા, નડિયાદ, સામરખા, જોળ, મહેળાવ, પીજ, પલાણા, વસો, નાવલી, નાપાડ વગેરે ગામના લોકોની કેટલીક એબો કહેવતોમાં રમૂજી રીતે સ્થાન પામી છે.